Tässä asiassa uusi iPhone häviää yllättäen edeltäjälleen | Tivi
Tässä asiassa uusi iPhone häviää yllättäen edeltäjälleen
Suvi Korhonen, 23.9.2019 09:21 |päivitetty 23.9.2019 12:58 ÄlypuhelimetPuhelimet
Tämän vuoden uudet iPhone 11 ja iPhone 11 Pro ovat ilmoitettujen teknisten tietojen mukaan 20 prosenttia edeltäjiään nopeampia. Käytännössä tilanne näyttää hiukan erikoiselta.
Geekbenchin mittausten sijasta moni YouTube-videoarvostelu käyttää nopeuden arvioimiseen useiden sovellusten avaamisaikaa, joka toimii eräänlaisena stressitestinä suorittimelle. Sovellukset avataan ensimmäisen kierroksen jälkeen toiseenkin kertaan, josta paljastuu, kuinka hyvin puhelin pystyy pitämään sovelluksia elossa samaan aikaan muistillaan. Jos se ei onnistu, ne pitää avata alusta saakka uudelleen.
Uutukainen iPhone 11 Pro ei pärjää iOS 13.0:n pyörittämisessä ja sovellusten avaamisessa EverythingApplePron videon mukaan iPhone XS:lle. Vertailussa oli mukana myös iPhone X, joka jäi muista jälkeen.
Ensimmäisen availukierroksen jälkeen iPhone 11 Pro johti yhdellä sekunnilla, mutta toinen kierros muutti tilanteen. XS sai pidettyä enemmän sovelluksia auki ram-muistissa ja loppuajaksi kirjattiin 5 minuuttia 21 sekuntia. Toiseksi tullut iPhone 11 Pro sai molemmat kierrokset valmiiksi 5 minuutissa 49 sekunnissa eli puoli minuuttia hitaammin. Lopulta iPhone X sai savotan valmiiksi 7 minuutin 27 sekunnin jälkeen.
9to5Mac-uutissivusto pohtii, että iOS 13.0:ssa on kenties bugeja, jotka haittaavat 11:sta suorituskykyä, sillä iPhone 11:sta (niin Pro-mallissa kuin ei-Prossakin) on samat 4 gigatavua ram-muistia kuin iPhone XS:ssäkin. Paremmin ohjelmiston tasolla optimoituna Pron pitäisi voittaa, jos sen suoritin on Applen ilmoittamat 20 prosenttia nopeampi.
Käyttöjärjestelmäpäivitys iOS 13.1 julkaistaan tiistaina ja sen on määrä korjata joitakin bugeja. Tähänkin asiaan saattaa tulla siis korjaus.
Tarkemmin 9to5Macin Benjamin Mayo epäilee havaintoihinsa perustuen, että uudemman puhelinmallin kamerasovellus saattaa olla muistisyöpömpi kuin aiempi kamerasovellus. Muut sovellukset aukeavat hänen havaintonsa mukaan hitaammin kameran käyttämisen jälkeen kuin normaalisti.
5.6. 14:55 | päivitetty 5.6. 14:55 Älypuhelimet
4.6.2020 Älypuhelimet